El Premi Infantil de Teatre Xaro Vidal ja té guanyador
18 de Diciembre de 2018

Carcaixent

Una caca de pessebre, de Xavier González-Costa, és l’obra guanyadora del Premi de Teatre Infantil Xaro Vidal 2018, dotat amb 3.000 € i convocat per l’Ajuntament de Carcaixent amb la col·laboració d’Edicions Bromera, que publicarà el relat guanyador en la col·lecció «Micalet Teatre». El consistori recupera així aquest certamen que no es convocava des de l’any 2012, quan Paco Romeu va aconseguir el guardó amb l’obra L’extraordinària història del fantasma de Quim Quinqué.

Una caca de pessebre està protagonitzada per una nena insolent i descarada que decideix muntar el pessebre perquè s’acosta Nadal però que, en obrir la caixa on el guarda, troba una sorpresa ben desagradable. Es tracta d’un misteri que hauran de resoldre les mateixes figuretes, amb l’ajuda de tot el públic i d’algun personatge inesperat que pot fer trontollar tots els principis dels lectors o espectadors.

L’obra, amb un toc irreverent però alhora innocent, està formada per una trama de malentesos divertits i diàlegs hilarants, pensada i posada en escena perquè els més menuts s’ho passen d’allò més bé... però també perquè els més grans no deixen de riure. En definitiva, es tracta d’una obra de teatre familiar.

D’altra banda, González-Costa ha explicat que està molt feliç pel reconeixement que suposa el premi, ja que espera que aquest «puga servir de trampolí per al que és l’aspiració de qualsevol autor de teatre, que és veure l’obra posada en escena».

Per la seua part, la regidora de Cultura, Desirée Palma, ha recordat que la recuperació d’aquest premi era un dels punts que portava l’actual equip de govern en el seu programa electoral «vam veure com la convocatòria del premi va desaparèixer de forma inexplicable, per això teníem clar que volíem recuperar-lo quan tinguerem l’oportunitat». La regidora també ha remarcat que este premi, junt al també al Certamen de Teatre Amateur Ciutat de Carcaixent, és una manera de demostrar l’estima que Carcaixent té pel teatre i tot el que representa «el que  a mi, com a regidora de cultura, em produeix una gran satisfacció».

Xavier González-Costa (Berga,1967), és un escriptor que ha cultivat tant la poesia com el teatre i la literatura infantil. Tot i formar-se acadèmicament en ciències econòmiques, ha trobat la seua realització en les lletres i l’escena. La seua trajectòria literària ha estat reconeguda amb guardons com el Premi de Poesia Mª Josep Benet i Caparà, el Premi de les Garrofes de Berga, el Certamen de Textos Teatrals Vila de Gràcia o el Premi Bambolina Teatre de Torredembarra. A més a més, ha escrit i representat desenes d’obres teatrals tant per a infants com per a adults.

El lliurament del guardó tindrà el divendres 28 de desembre en un acte que comptarà amb l'actuació de l’humorista valencià Eugeni Alemany. Les entrades es poden recollir de forma gratuïta a l’Àrea de Cultura de l’Ajuntament de Carcaixent.